สวัสดีค่ะ อยากสอบถามว่าแม่มีตุ่มพองใสขึ้นบริเวณใต้สะดือลงมา ตรงท้องน้อยค่ะ ใหญ่ประมานเหรียญ10 เป็นประมานอาทิตย์1ได้แล้วคะ ตอนนี้ตุ่มใสแตกแล้ว เหลือแต่แผลแดงๆมีจุดเหลืองเหมือนเป็นหนองด้วยคะ ไม่สบายใจเลยค่ะ
สวัสดีค่ะ สาเหตุของการเกิดผื่นที่เป็นตุ่มน้ำใส (vesicle) ได้แก่1. การโดนของร้อนต่างๆ เช่น น้ำร้อนลวก สัมผัสโดนของร้อน ซึ่งจะทำให้เกิดเป็นแผลชนิดไฟไหม้ น้ำร้อนลวก(burn wound) ซึ่งหากเป็นแผลลึกระดับสองชนิดตื้น (second degree burn: superficial partial-thickness burn) จะทำให้มีตุ่มพองน้ำเกิดขึ้น เมื่อตุ่มพองแตกออก พื้นแผลจะมีสีชมพู ชื้นๆ มีน้ำเหลืองซึม มีอาการปวดแสบ2. ผื่นแพ้สัมผัสหรือระคายเคืองต่อสารต่างๆ แต่มักจะมีอาการคันร่วมด้วย3. ผื่นจากด้วงก้นกระดก แต่จะมีอาการคัน และแสบร้อนร่วมด้วย และมักพบเป็นผื่นแดงเหมือนรอยไหม้เป็นแนวเส้นยาว ร่วมกับผื่นที่เป็นตุ่มน้ำใสขนาดเล็กๆ4.หากเคยเป็นอีสุกอีใสมาแล้ว อาจเป็นผื่นของโรคงูสวัด ซึ่งเป็นการกำเริบของเชื้อไวรัสที่ทำให้เกิดโรคอีสุกอีใส แต่จะมีอาการปวด และแสบร้อนบริเวณที่เป็นผื่น5. การติดเชื้อแบคทีเรียบางชนิด ก็ทำให้เป็นผื่นที่เป็นตุ่มน้ำใสในระยะแรกได้ โดยต่อมาจะกลายเป็นตุ่มหนอง ผิวหนังบริเวณรอบๆ จะบวมแดงอักเสบ มักมีอาการไข้และปวดเมื่อยร่วมด้วยไม่ว่าจะเกิดจากสาเหตุใด หากตุ่มน้ำได้แตกออกแล้ว จะทำให้มีโอกาสเกิดการติดเชื้อแบคทีเรียได้ หากดูแลทำความสะอาดได้ไม่ดีพอ ดังนั้นแนะนำให้ไปพบแพทย์เพื่อตรวจว่าเกิดจากสาเหตุใด และที่สำคัญคือการทำแผลเพื่อป้องกันการติดเชื้อแบคทีเรียแทรกซ้อนค่ะ ในเบื้องต้น ไม่ควรให้แผลโดนน้ำ ควรใช้ผ้าก๊อซหรือผ้าสะอาดปิดแผลไว้ก่อนค่ะ